LV Eiropas Savienības Oficiālais Vēstnesis C 289/15

Paziņojums par pārskatīšanas uzsākšanu sakarā ar antidempinga maksājuma, kas uzlikts Ķīnas Tautas Republikas izcelsmes divriteņu ievedumiem, attiecināšanu uz atsevišķu divriteņu detaļu ievedumiem no Ķīnas Tautas Republikas

(2006/C 289/04)

Komisijas rīcībā ir gana liecību, lai uzsāktu pārskatīšanu saskaņā ar 13. panta 4. punktu un 11. panta 3. punktu Padomes Regulā (EK) Nr. 384/96 par aizsardzību pret importu par dempinga cenām no valstīm, kas nav Eiropas Kopienas dalībvalstis (“pamatregula”) (1), kurā jaunākie grozījumi izdarīti ar Padomes Regulu (EK) Nr. 2117/2005 (2).

1. Ražojums

Aplūkojamais izstrādājums ir būtiskas divriteņu detaļas:

— krāsoti vai anodēti, vai pulēti un/vai lakoti divriteņu rāmji, kas patlaban klasificējami ar KN kodu ex8714 91 10,

— krāsotas vai anodētas, vai pulētas un/vai lakotas divriteņu priekšējās dakšas, kas patlaban klasificējamas ar KN kodu ex8714 91 30,

— ķēdes pārslēgi, kas patlaban klasificējami ar KN kodu 8714 99 50,

— kloķa un zobratu mehānismi, kas patlaban klasificējami ar KN kodu 8714 96 30,

— brīvrumbas ķēdes rati, kas patlaban klasificējami ar KN kodu 8714 93 90, gan komplektos, gan ne,

— citādas bremzes, kas patlaban klasificējamas ar KN kodu 8714 94 30,

— bremzes sviras, kas patlaban klasificējamas ar KN kodu ex8714 94 90, gan komplektos, gan ne,

— veseli riteņi ar kamerām, riepām un ķēdes ratiem vai bez tiem, kas patlaban klasificējami ar KN kodu ex8714 99 90, un

— stūres, kas patlaban klasificējamas ar KN kodu ex8714 99 10, gan kopā ar statni un bremžu un/vai ķēdes pārslēga svirām, gan ne,

kuru izcelsme ir Ķīnas Tautas Republikā (“attiecīgais ražojums”). KN kodi minēti vienīgi informācijas nolūkā.

2. Spēkā esošie pasākumi

Patlaban spēkā esošie pasākumi ir ar Regulu (EEK) Nr. 2474/93 (3) uzliktais un ar Regulu (EK) Nr. 1524/2000 (4) spēkā paturētais antidempinga maksājums Ķīnas Tautas Republikas (ĶTR) izcelsmes divriteņiem, kurš ar Padomes Regulu (EK) Nr. 71/97 (5) attiecināts uz noteiktu divriteņu detaļu ievedumiem no ĶTR.

Pasākumu attiecināšanu uz noteiktu divriteņu detaļu ievedumiem no ĶTR izraisīja izmeklēšana par Regulas (EEK) Nr. 2474/93 uzlikto antidempinga maksājumu varbūtēju apiešanu, Kopienā montējot divriteņus no ĶTR izcelsmes divriteņu detaļām. Izmeklēšana konstatēja, ka apiešana notiek, un ĶTR izcelsmes divriteņu ievedumiem uzliktie pasākumi tika attiecināti uz detaļu ievedumiem no minētās valsts (“paplašinātie pasākumi”).

3. Pārskatīšanas pamatojums

Pēc pasākumu attiecināšanas uz atsevišķu divriteņu detaļu ievedumiem Komisija ir apmierinājusi daudzu Kopienā bāzētu uzņēmumu lūgumus pēc atbrīvojuma no paplašinātajiem pasākumiem. Komisija turpina saņemt lūgumus pēc atbrīvojuma no paplašinātajiem pasākumiem, un patlaban ir ievērojams skaits personu, kas lūgušas atbrīvojumu. Tajā pašā laikā nav norādījumu uz to, ka uzņēmumi, kam piešķirts atbrīvojums, praktizētu apiešanu.

Bez tam Komisijas rīcībā ir pietiekamas pirmajā acumirklī ticamas liecības par to, ka divriteņu ievedumiem uzlikto pasākumu attiecināšanu uz atsevišķu divriteņu detaļu ievedumiem atceltu, apiešana vairs neturpinātos un neatsāktos.

4. Procedūra

Pēc apspriešanās ar Padomdevēju komiteju konstatējusi, ka ir pietiekami pierādījumi, lai sāktu pārskatīt pasākumu attiecināšanu uz atsevišķām divriteņu detaļām, Komisija ar šo uzsāk pārbaudi saskaņā ar pamatregulas 13. panta 4. punktu un 11. panta 3. punktu.

Izmeklēšanā tiks novērtēta vajadzība turpināt ĶTR izcelsmes divriteņiem uzliktā antidempinga maksājuma attiecināšanu uz atsevišķu divriteņu detaļu ievedumiem no ĶTR.

a) Pārbaude izlases veidā

i) Kopienas divriteņu ražotāju/komplektētāju pārbaude

Ņemot vērā šajā izmeklēšanā iesaistīto personu ievērojamo skaitu, Komisija var nolemt piemērot pamatregulas 17. pantā paredzēto pārbaudi izlases veidā.

Lai Komisija varētu veikt atlasi, ar šo visi Kopienas divriteņu ražotāji/komplektētāji (6) tiek aicināti šā paziņojuma 5. punkta b) apakšpunkta i) nodalījumā noteiktajā termiņā iesniegt šādas ziņas par savu uzņēmumu vai uzņēmumiem:

— nosaukums, adrese, e-pasta adrese, tālruņa un faksa numurs, kontaktpersona,

— uzņēmuma kopējais apgrozījums euro 2003., 2004., 2005. kalendārajā gadā un laikā no 2005. gada 1. oktobra līdz 2006. gada 30. septembrim,

— uzņēmuma kopējais apgrozījums euro saistībā ar visu divriteņu realizāciju Kopienas tirgū 2003., 2004., 2005. kalendārajā gadā un laikā no 2005. gada 1. oktobra līdz 2006. gada 30. septembrim,

— uzņēmuma kopējais apgrozījums euro saistībā ar visu savos uzņēmumos Kopienā samontēto divriteņu realizāciju Kopienas tirgū 2003., 2004., 2005. kalendārajā gadā un laikā no 2005. gada 1. oktobra līdz 2006. gada 30. septembrim,

— uzņēmuma kopējais apgrozījums euro saistībā ar divriteņu detaļu realizāciju Kopienas tirgū 2003., 2004., 2005. kalendārajā gadā un laikā no 2005. gada 1. oktobra līdz 2006. gada 30. septembrim,

— visu divriteņu vienību skaits, kas pārdoti Kopienas tirgū 2003., 2004., 2005. kalendārajā gadā un laikā no 2005. gada 1. oktobra līdz 2006. gada 30. septembrim,

— visu divriteņu vienību skaits, kas samontēti savos uzņēmumos Kopienā 2003., 2004., 2005. kalendārajā gadā un laikā no 2005. gada 1. oktobra līdz 2006. gada 30. septembrim,

— uzņēmuma saražoto divriteņu detaļu kopējās izmaksas euro 2003., 2004., 2005. gadā un laikā no 2005. gada 1. oktobra līdz 2006. gada 30. septembrim,

— uzņēmuma ievesto vai nopirkto Ķīnas izcelsmes divriteņu detaļu kopējā vērtība euro 2003., 2004., 2005. gadā un laikā no 2005. gada 1. oktobra līdz 2006. gada 30. septembrim,

— uzņēmuma ievesto vai nopirkto divriteņu detaļu, kas nav Ķīnas izcelsmes, kopējā vērtība euro 2003., 2004., 2005. gadā un laikā no 2005. gada 1. oktobra līdz 2006. gada 30. septembrim,

— 1. punktā uzskaitīto būtisko divriteņu detaļu vienību skaits, kas izmantotas uzņēmuma montāžas procesos 2003., 2004., 2005. kalendārajā gadā un laikā no 2005. gada 1. oktobra līdz 2006. gada 30. septembrim,

— uzņēmuma saražoto/samontēto divriteņu kopējās tiešās ražošanas izmaksas (tiešās darbaspēka un ražošanas pieskaitāmās izmaksas) euro 2003., 2004., 2005. gadā un laikā no 2005. gada 1. oktobra līdz 2006. gada 30. septembrim,

— visu to saistīto uzņēmumu nosaukumi un konkrētās darbības (7), kuri iesaistīti divriteņu un attiecīgā ražojuma ražošanā un/vai pārdošanā;

— visa cita būtiska informācija, kas Komisijai palīdzētu izraudzīties pārbaudāmos paraugus,

— iesniedzot minētās ziņas, uzņēmums piekrīt tā iespējamai iekļaušanai izlasē. Ja uzņēmums tiks izraudzīts, tam būs jāatbild uz anketas jautājumiem un jāpiekrīt sniegto atbilžu pārbaudei klātienē. Ja uzņēmums norāda, ka nepiekrīt tā iespējamai iekļaušanai izlasē, tiks uzskatīts, ka tas nav sadarbojies ar izmeklēšanu. Nesadarbošanās sekas ir izklāstītas tālāk 7. punktā.

ii) Paraugu galīgā atlase

Visām ieinteresētajām personām, kuras vēlas iesniegt attiecīgas ziņas par paraugu izvēli, tas jādara 5. punkta b) apakšpunkta ii) nodalījumā noteiktajā termiņā.

Komisijai ir nodoms galīgo atlasi izdarīt pēc apspriešanās ar attiecīgajām personām, kuras izteikušas vēlēšanos, lai tās iekļautu izlasē.

Izlasē iekļautajiem uzņēmumiem jāatbild uz anketas jautājumiem 5. punkta b) apakšpunkta iii) nodalījumā noteiktajā termiņā un jāsadarbojas ar izmeklēšanu.

Ja sadarbība nav pietiekama, Komisija var saskaņā ar pamatregulas 17. panta 4. punktu un 18. pantu savus secinājumus pamatot ar tās rīcībā esošajiem faktiem. Kā jau paskaidrots 7. punktā, atzinums, kura pamatā ir pieejamie fakti, attiecīgajai personai var būt mazāk labvēlīgs.

b) Anketas

Lai iegūtu informāciju, ko tā uzskata par vajadzīgu izmeklēšanai, Komisija izsūtīs anketas atlasītajiem divriteņu ražotājiem/montētājiem Kopienā. Informācija un tās pierādījumi jānogādā Komisijā 5. punkta b) apakšpunkta iii) nodalījumā noteiktajā termiņā.

c) Informācijas vākšana un personu uzklausīšana

Ar šo visas ieinteresētās personas tiek aicinātas paziņot savu viedokli, sniegt informāciju papildus anketās prasītajai, un pierādījumus, kas to pamato. Šai informācijai un tās pierādījumiem jānonāk Komisijā 5. punkta a) apakšpunkta i) nodalījumā noteiktajā termiņā.

Bez tam Komisija var uzklausīt ieinteresētās personas, ja tās to pieprasa, norādot konkrētus iemeslus, kādēļ tās uzklausāmas. Tāds pieprasījums iesniedzams 5. punkta a) apakšpunkta ii) nodalījumā noteiktajā termiņā.

5. Termiņi

a) Vispārējie termiņi

i) Termiņš, kurā ieinteresētās personas var informēt par sevi, iesniegt atbildes uz anketas jautājumiem un citādas ziņas

Lai sniegtās ziņas izmeklēšanā tiktu ņemtas vērā, visām ieinteresētajām personām jāinformē par sevi, sazinoties ar Komisiju, jādara zināms savs viedoklis un jāiesniedz atbildes uz anketas jautājumiem vai citas ziņas 40 dienu laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav noteikts citādi. Uzmanība tiek vērsta uz to, ka pamatregulā noteikto procesuālo tiesību lielākās daļas īstenošana ir atkarīga no tā, vai ieinteresētā persona informē par sevi iepriekš minētajā laikposmā.

Atlasītajiem uzņēmumiem jāiesniedz atbildes uz anketas jautājumiem 6. punkta b) apakšpunkta iii) nodalījumā noteiktajā termiņā.

ii) Uzklausīšana

Visas ieinteresētās personas tajā pašā 40 dienu termiņā var arī pieprasīt, lai Komisija tās uzklausa.

b) Konkrēts termiņš attiecībā uz pārbaudi izlases veidā

i) 4. punkta a) apakšpunkta i) nodalījumā norādītajai informācijai jānonāk Komisijā 15 dienu laikā pēc šā paziņojuma publicēšanas Eiropas Savienības Oficiālajā Vēstnesī, ņemot vērā to, ka Komisijai ir plānots apspriesties ar attiecīgajām personām, kuras paudušas vēlēšanos tikt iekļautas atlasē, pieņemot lēmumu par galīgo atlasi 21 dienas laikā pēc šā paziņojuma publicēšanas Eiropas Savienības Oficiālajā Vēstnesī.

ii) Pārējai informācijai, kas attiecas uz 4. punkta a) apakšpunkta ii) nodalījumā minēto atlasi, jānonāk Komisijā 21 dienas laikā pēc šā paziņojuma publicēšanas Eiropas Savienības Oficiālajā Vēstnesī.

iii) Atlasīto personu atbildēm uz anketas jautājumiem jānonāk Komisijā 37 dienu laikā pēc paziņojuma par to atlasīšanu.

6. Rakstveida informācija, atbildes uz anketas jautājumiem un sarakste

Visai ieinteresēto personu iesniegtajai informācijai un lūgumiem jābūt rakstveidā (nevis elektroniski, ja vien nav noteikts citādi), un tajā jānorāda ieinteresētās personas nosaukums, adrese, e-pasta adrese un tālruņa un faksa numurs. Rakstveida iesniegumiem, ieskaitot šajā paziņojumā pieprasīto informāciju, atbildēm uz anketas jautājumiem un sarakstei, ko ieinteresētās personas iesniedz konfidenciāli, jābūt ar norādi “Limited” (8), un saskaņā ar pamatregulas 19. panta 2. punktu tiem jābūt pievienotai nekonfidenciālai versijai ar norādi “FOR INSPECTION BY INTERESTED PARTIES”.

Komisijas adrese sarakstei:

European Commission Directorate General for Trade Directorate B Office: J-79 — 5/16 B-1049 Brussels Fakss (32-2) 295 65 05

7. Nesadarbošanās

Gadījumos, kad kāda no ieinteresētajām personām liedz piekļuvi vajadzīgajai informācijai vai nesniedz to termiņā, vai arī ievērojami traucē izmeklēšanai, pozitīvus vai negatīvus secinājumus var izdarīt saskaņā ar pamatregulas 18. pantu, pamatojoties uz pieejamajiem faktiem.

Gadījumos, kad personas, kam piešķirts atbrīvojums, vai izmeklējamās personas nesniedz 4. punkta a) apakšpunkta i) nodalījumā prasīto un — attiecīgos gadījumos — 5. punkta a) apakšpunkta i) nodalījumā prasīto informāciju, uz tām attiecas Komisijas 1997. gada 20. janvāra Regulas (EK) Nr. 88/97 (9) 10. pants attiecībā uz atbrīvojuma atsaukšanu un attiecīgi tās pašas regulas 7. panta 4. punkta noteikumi.

Ja tiek konstatēts, ka ieinteresētā persona sniegusi nepatiesas vai maldinošas ziņas, tās neņem vērā un saskaņā ar pamatregulas 18. pantu var izmantot pieejamos faktus. Ja kāda ieinteresētā persona nesadarbojas vai sadarbojas tikai daļēji un tādēļ tiek izmantoti pieejamie fakti, rezultāts šai personai var būt mazāk labvēlīgs nekā būtu tad, ja tā būtu sadarbojusies.

8. Izmeklēšanas grafiks

Saskaņā ar pamatregulas 11. panta 5. punktu izmeklēšana tiks pabeigta 15 mēnešu laikā pēc šā paziņojuma publicēšanas Eiropas Savienības Oficiālajā Vēstnesī.

(1) OV L 56, 6.3.1996., 1. lpp.

(2) OV L 340, 23.12.2005., 17. lpp.

(3) OV L 228, 9.9.1993., 1. lpp.

(4) OV L 175, 14.7.2000., 39. lpp. Regulā grozījumi izdarīti ar Padomes Regulu (EK) Nr. 1095/2005 (OV L 183, 14.7.2005., 1. lpp.)

(5) OV L 16, 18.1.1997., 55. lpp.

(6) Šīs ziņas jāsniedz visām personām, kuras saņēmušas atbrīvojumu atbilstīgi Komisijas 1997. gada 20. janvāra Regulai (EK) Nr. 88/97 (OV L 17, 21.1.1997., 17. lpp.), kā arī personām, kuras tiek izmeklētas atbilstīgi minētajai regulai

(7) Lai noskaidrotu jēdzienu “saistītie uzņēmumi”, skatīt 143. pantu Komisijas Regulā (EEK) Nr. 2454/93, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (OV L 253, 11.10.1993., 1. lpp.)

(8) Tas nozīmē, ka dokuments domāts tikai iekšējai lietošanai. Tas ir aizsargāts atbilstīgi Eiropas Parlamenta un Padomes Regulas (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.) 4. pantam. Tas ir konfidenciāls dokuments atbilstīgi pamatregulas 19. pantam un PTO Nolīguma par 1994. gada VVTT VI panta īstenošanu (Antidempinga nolīguma) 6. pantam

(9) OV L 17, 21.1.1997., 17. lpp.